Document ID: 32008D0067

KOMISIJAS LĒMUMS
(2008. gada 21. janvāris),
ar ko nosaka Kopienas finansiālo atbalstu to izdevumu segšanai, kuri Vācijai radušies sakarā ar ārkārtas pasākumiem putnu gripas epizootijas apkarošanai 2003. gadā
(izziņots ar dokumenta numuru K(2008) 144)
(Autentisks ir tikai teksts vācu valodā)
(2008/67/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 3.a pantu,
tā kā:
(1)
Vācijā 2003. gadā parādījās putnu gripas uzliesmojumi. Šī slimība nopietni apdraudēja Kopienas ganāmpulkus.
(2)
Lai novērstu slimības izplatīšanos un palīdzētu to izskaust iespējami ātri, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušies sakarā ar ārkārtas pasākumiem šīs slimības apkarošanai.
(3)
Saskaņā ar Komisijas 2003. gada 23. decembra Lēmumu 2004/51/EK par Kopienas finansiālo atbalstu to atbilstīgo izdevumu segšanai, kuri Vācijai radušies, izskaužot putnu gripu 2003. gadā (2), Kopiena piešķīra finansiālu atbalstu Vācijai, lai palīdzētu segt izdevumus, kas radušies sakarā ar putnu gripas epizootijas apkarošanas ārkārtas pasākumiem, kuri īstenoti 2003. gadā.
(4)
Saskaņā ar minēto lēmumu piešķirtā finansiālā atbalsta pirmās iemaksas apmērs ir EUR 135 000.
(5)
Saskaņā ar minēto lēmumu Kopienas finansiālā atbalsta atlikumu nosaka, pamatojoties uz Vācijas 2004. gada 25. februārī iesniegto pieprasījumu, uz dokumentāciju, ar kuru pamatoti pieprasījumā norādītie skaitļi, un uz to pārbaužu rezultātiem, kuras Komisija veikusi uz vietas. Iesniegtajā finansiālā atbalsta pieprasījumā par 2003. gadu norādītais izdevumu apjoms bija EUR 514 392,42, un Kopienas finansiālais atbalsts nedrīkst pārsniegt 50 % no attaisnotajiem izdevumiem.
(6)
Ņemot vērā iepriekš minētos apsvērumus, tagad jānosaka Kopienas finansiālā atbalsta kopējā summa, kas paredzēta to izdevumu segšanai, kuri radušies, izskaužot putnu gripas epizootiju Vācijā 2003. gadā.
(7)
Komisijas veikto pārbaužu rezultāti par Kopienas veterināro noteikumu ievērošanu un par vajadzīgo nosacījumu izpildi attiecībā uz Kopienas finansiālā atbalsta piešķiršanu rāda, ka nevar atzīt visus deklarētos izdevumus par attaisnotiem.
(8)
Komisijas piezīmes un attaisnoto izdevumu aprēķina metodi Vācijai darīja zināmu ar 2007. gada 21. novembra vēstuli.
(9)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālā atbalsta kopējā summa to izdevumu segšanai, kas saistīti ar putnu gripas epizootijas izskaušanu Vācijā 2003. gadā, atbilstīgi Lēmumam 2004/51/EK ir noteikta EUR 239 196,53 apmērā.
Tā kā ar Lēmumu 2004/51/EK jau ir piešķirta pirmā iemaksa EUR 135 000, Kopienas finansiālā atbalsta atlikums tiek noteikts EUR 104 196,53 apmērā.
2. pants
Šis lēmums ir adresēts Vācijas Federatīvajai Republikai.
Briselē, 2008. gada 21. janvārī

Labels: 19
5
0
6
18